作者:李德裕
標題:夏晚有懷平泉林居
內容:孟夏守畏途，舍舟在徂暑。愀然何所念，念我龍門塢。密竹無蹊徑，高松有四五。飛泉鳴樹間，颯颯如度雨。菌桂秀層嶺，芳蓀媚幽渚。稚子候我歸，衡門獨延佇。誰言聖與哲，曾是不懷土。公旦既思周，宣尼亦念魯。矧餘竄炎裔，日夕誰晤語。眷闕悲子牟，班荊感椒舉。淒淒視環玦，惻惻步庭廡。豈待莊舄吟，方知倦羈旅。